Nafarroako Parlamentuko Mahaiak, 2021eko ekainaren 28an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Miguel Bujanda Cirauqui jaunak aurkezturiko mozioa, zeinaren bidez Nafarroako Gobernua premiatzen baita 8/2020 Errege Lege-dekretua lehenbailehen betearaz dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Landa Garapeneko eta Ingurumeneko Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko ekainaren 28an

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen Miguel Bujanda Cirauqui jaunak, Legebiltzarreko Erregelamenduan xedatuaren babesean, honako mozio hau aurkezten du, Landa Garapeneko eta Ingurumeneko Batzordean eztabaidatzeko:

Legea eskuan, abeltzainek ezin dute dirua galduz saldu; izan ere, 8/2020 Errege Lege-dekretuak klausula bat ezarri zuen esne-sektoreko kontratuetan, zeinean zehazten baitzen abeltzainaren eta eroslearen arten hitzartutako prezioak “produkzioaren egiazko kostuak” estali behar dituela. Hau da, debekatu egiten zuen atalase horretatik beheitiko prezioak ezartzea. Halere, negoziazio-ahalmenik gabeko ustiategi asko behartuta daude baldintza horiek betetzen ez dituzten kontratuak ixtera esne-industriarekin.

Espainiako esne-ekoizleen erakunderik handiena den AGAPROL-Abeltzain esne-ekoizleen Elkartearen kalkuluen arabera, produkzio-kostua 36 zentimotik goitikoa da esne-litro bakoitzeko, eta zenbateko horrek ez ditu zenbait faktore jasotzen; adibidez, animaliak elikatzeko erabiltzen diren lehengaien prezioen igoera. Esnea bi egun bakarrik egon daiteke hotz-tangatan biltegiraturik, eta horrek irteerarik gabeko egoeran jartzen ditu abeltzainak.

Nekazaritza Ministerioaren arabera, produkzio-kostu horiek 371,5 eurokoak dira tona bakoitzeko batez beste. Abeltzainek 2018an, 2019an eta 2020an batez beste galtzen zituzten 29 euroak apurka-apurka igotzen joan dira, tona bakoitzeko 52 eurokoak izateraino.

Nafarroan, egoera horrek berekin dakar, familia-ustiategi txikien sakabanaketarekin batera, abeltzainen kopuruak nabarmen behera egitea. Bost urtean abeltegien % 25 galdu ditugu, eta gazteek zalantza egiten dute beren produktuaren balioa aitortzen ez den sektore batean sartu aitzin.

Erabaki proposamena:

Nafarroako Parlamentuak Nafarroako Gobernua premiatzen du:

1. 8/2020 Errege Lege-dekretua lehenbailehen betearaz dezan.

2. Esne-sektorea hezi eta harekin lan egin dezan.

3. Esne-sektorearen plan estrategikoa taxutu dezan.

4. Berariazko laguntzen lerro bat ezar dezan, produkzio-kostuaren eta salmenta-prezioaren arteko aldeak eragindako galerak estaltzeko, harik eta merkatuak onartu arte gutxieneko salmenta-prezioa eta produkzio-kostuarena berdinak izatea.

Iruñean, 2021eko ekainaren 21ean

Foru parlamentaria: Miguel Bujanda Cirauqui